CELEX: 32016R0636
Language: sk
Date: 2016-04-22 00:00:00
Title: Vykonávacie nariadenie Komisie (EÚ) 2016/636 z 22. apríla 2016, ktorým sa v súlade s nariadením Európskeho parlamentu a Rady (ES) č. 1107/2009 zrušuje schválenie účinnej látky (Z,Z,Z,Z)-7,13,16,19-dokosatetraén-1-yl izobutyrát a ktorým sa mení vykonávacie nariadenie Komisie (EÚ) č. 540/2011 (Text s významom pre EHP)

23.4.2016   
            
            
               SK
            
            
               Úradný vestník Európskej únie
            
            
               L 108/22
            
         VYKONÁVACIE NARIADENIE KOMISIE (EÚ) 2016/636
   z 22. apríla 2016,
   ktorým sa v súlade s nariadením Európskeho parlamentu a Rady (ES) č. 1107/2009 zrušuje schválenie účinnej látky (Z,Z,Z,Z)-7,13,16,19-dokosatetraén-1-yl izobutyrát a ktorým sa mení vykonávacie nariadenie Komisie (EÚ) č. 540/2011
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na druhú alternatívu jeho článku 21 ods. 3 a na jeho článok 78 ods. 2,
   keďže:
   
               (1)
            
            
               Smernicou Komisie 2008/127/ES (2) bol (Z,Z,Z,Z)-7,13,16,19-dokosatetraén-1-yl izobutyrát zaradený ako účinná látka do prílohy I k smernici Rady 91/414/EHS (3). Vykonávacím nariadením Komisie (EÚ) č. 2015/308 (4) bol oznamovateľ vyzvaný, aby do 30. júna 2015 predložil potvrdzujúce informácie o špecifikácii komerčne vyrábaného technického materiálu vrátane informácií o relevantných nečistotách.
            
         
               (2)
            
            
               Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a sú uvedené v časti A prílohy k vykonávaciemu nariadeniu Komisie (EÚ) č. 540/2011 (5).
            
         
               (3)
            
            
               Oznamovateľ nepredložil žiadne potvrdzujúce informácie do stanovenej lehoty 30. júna 2015. Po tom, ako Komisia žiadateľa informovala o dôsledku nepredloženia uvedených informácií, žiadateľ nevyjadril úmysel predložiť požadované potvrdzujúce informácie.
            
         
               (4)
            
            
               V dôsledku toho je vhodné zrušiť schválenie látky (Z,Z,Z,Z)-7,13,16,19-dokosatetraén-1-yl izobutyrát.
            
         
               (5)
            
            
               Príloha k vykonávaciemu nariadeniu (EÚ) č. 540/2011 by sa preto mala zodpovedajúcim spôsobom zmeniť.
            
         
               (6)
            
            
               Členským štátom by sa mal poskytnúť čas na zrušenie autorizácií prípravkov na ochranu rastlín s obsahom látky (Z,Z,Z,Z)-7,13,16,19-dokosatetraén-1-yl izobutyrát.
            
         
               (7)
            
            
               V prípadoch, keď členské štáty v súlade s článkom 46 nariadenia (ES) č. 1107/2009 poskytnú pre prípravky na ochranu rastlín s obsahom látky (Z,Z,Z,Z)-7,13,16,19-dokosatetraén-1-yl izobutyrát určitú dobu odkladu, táto doba by mala uplynúť najneskôr 18 mesiacov po nadobudnutí účinnosti tohto nariadenia.
            
         
               (8)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Zrušenie schválenia
   Schválenie účinnej látky (Z,Z,Z,Z)-7,13,16,19-dokosatetraén-1-yl izobutyrát sa zrušuje.
   Článok 2
   Zmena vykonávacieho nariadenia (EÚ) č. 540/2011
   V časti A prílohy k vykonávaciemu nariadeniu (EÚ) č. 540/2011 sa vypúšťa riadok 259 (Z,Z,Z,Z)-7,13,16,19-dokosatetraén-1-yl izobutyrát.
   Článok 3
   Prechodné opatrenia
   Členské štáty zrušia autorizácie prípravkov na ochranu rastlín s obsahom účinnej látky (Z,Z,Z,Z)-7,13,16,19-dokosatetraén-1-yl izobutyrát do 13. novembra 2016.
   Článok 4
   Doba odkladu
   Akákoľvek doba odkladu, ktorú poskytnú členské štáty v súlade s článkom 46 nariadenia (ES) č. 1107/2009, musí byť čo najkratšia a uplynúť najneskôr 13. novembra 2017.
   Článok 5
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. apríla 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 309, 24.11.2009, s. 1.
   
      (2)  Smernica Komisie 2008/127/ES z 18. decembra 2008, ktorou sa mení a dopĺňa smernica Rady 91/414/EHS s cieľom zaradiť niektoré účinné látky (Ú. v. EÚ L 344, 20.12.2008, s. 89).
   
      (3)  Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).
   
      (4)  Vykonávacie nariadenie Komisie (EÚ) 2015/308 z 26. februára 2015, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky (Z,Z,Z,Z)-7,13,16,19-dokosatetraén-1-yl izobutyrát (Ú. v. EÚ L 56, 27.2.2015, s. 9).
   
      (5)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).